Stigning i ressourceeffektivitet

Dansk økonomi er blevet mere ressourceeffektiv. Fra 2000 til 2012 er BNP steget med 7 pct., mens materialeinputtet mer faldet med 7 pct. Denne udvikling dækker over at BNP og materialeinputtet begge steg med henholdsvis 11 og 8 pct. fra 2000 til 2008. Med ressourceeffektivitet menes at skabe mere værdi ved at anvende færre materialer (højere BNP per materialeinput).

Med krisens indtruffen var der imidlertid et fald i materialeinputtet på 16 pct. Det var primært inputtet af de metalliske mineraler, de ikke-metalliske mineraler og de fossile energikilder der faldt kraftigt. Materialeinputtet er dog begyndt at stige igen fra 2011 som følge af den økonomiske udvikling, og det er især brugen af materialetyperne sand og grus er vokset i årene 2011 og 2012. Bru­gen af metalliske mineraler er også steget, mens anvendelsen kul og olie er faldet.

**Udviklingen i dansk materialeinput og BNP**



**Dansk materialeinput**

Materialeinputtet svarede til 28 tons pr. indbygger i 2012. Til sammenligning svarede inputtet i 2008 til 34 tons pr. person før den økonomiske krise begyndte.

Dansk materialeinput består af den danske ressourceindvinding samt import af materialer fra omverdenen. Den danske indvinding stod i 2012 for 63 pct. af materialeinputtet.

**Indenlandsk indvinding**

Dansk ressourceindvinding faldt med ca. 16 pct. fra 2008 til 2009 som følge af den økonomiske krise. Indvindingen af sand og grus faldt med 28 pct. som følge af fald i byggeaktivitet, mens indvindingen af olie og naturgas faldt med henholdsvis 8 og 17 pct.

Import

Den samlede import faldt med 15 pct. fra 2008 til 2009. Det største fald var importen af metalliske mineraler, der faldt med 45 pct., mens de ikke-metalliske mineraler som sand og grus mm. faldt med 20 pct. og importen af de fossile energikilder faldt med 11 pct. Importen er dog begyndt at stige igen i 2011 og den udgør 37 pct. af materialeinputtet i 2012. Vægtmæssigt udgør de fossile energikilder som olieprodukter og kul omkring halvdelen af importen til Danmark og 17 pct. af materialeinputtet i 2012.

Eksport

Den samlede eksport af materialer faldt med ca. 8 pct. fra 2008 til 2009. Det var primært eksporten af de metalliske mineraler og de ikke-metalliske mineraler, der faldt kraftigt, med henholdsvis 23 og 17 pct. Eksporten af de fossile energikilder faldt med 9 pct. fra 2008 til 2009.

Om miljøøkonomisk regnskab for Danmark

Oplysningerne om materialeforbrug, CO2-udslip og miljørelaterede skatter stam­mer fra Danmarks Statistiks miljøøkonomiske regnskab for Danmark. Miljøøko­nomiske regnskaber (grønne nationalregnskaber) er en betegnelse for selvstændige regnskaber for miljørelaterede forhold, der opstilles i tilknytning til nationalregn­skabet under anvendelse af samme afgrænsninger, definitioner og klassifikationer. Derved kan sammenhængen mellem økonomi og miljø belyses på en logisk måde.

Danmarks Statistik udgiver fra 30. september 2013 nye miljøøkonomiske regnska­ber for områderne udslip til luft, materialestrømme og miljøskatter opstillet i hen­hold til de internationale retningslinjer i System of Environmental Economic Ac­counting (SEEA) samt efter principperne fastlagt for miljøøkonomiske regnskaber, der er reguleret af Europa-Parlamentets og Rådets forordning nr. 691/2011 om europæiske miljøøkonomiske regnskaber.